สกู๊ป : ไทยพร้อมต่อยอดเทคโนโลยีรถไฟความเร็วสูง
สกู๊ป : ไทยพร้อมต่อยอดเทคโนโลยีรถไฟความเร็วสูง

โครงการรถไฟความเร็วสูงกรุงเทพ-นครราชสีมา ได้ข้อสรุปแล้วว่าจะใช้วิศวกรของประเทศไทยเข้าไปร่วมงานด้วย โดยต้องผ่านเกณฑ์มาตรฐานที่กำหนด ไม่เพียงเท่านั้นสภาวิศวกรยังยืนว่าต้องหารือร่วมกัน เพื่อถ่ายโอนความรู้เทคโนโลยีรถไฟความเร็วสูงไว้อีกด้วย 

รถไฟความเร็วสูงสายกรุงเทพมหานคร ถึง จังหวัดนครราชสีมา กำลังกลายเป็นจริง หลังรัฐบาล พลเอก ประยุทธ์ จันทร์โอชา นายกรัฐมนตรี ได้ผลักดันโครงการดังกล่าวให้เกิดขึ้นอย่างเป็นรูปธรรม ซึ่งจะถือเป็นการขนส่งระบบรางเส้นแรกที่ไทยจะได้ใช้เทคโนโลยีความเร็วสูง ผ่านความร่วมมือและการลงทุนร่วมกันของบประเทศไทยและประเทศจีน ซึ่งถือว่าเป็นอีกหนึ่งประเทศที่มีระบบการขนส่งทางรางที่ดีที่สุดในทวีปเอเชีย

การร่วมมือกันระหว่างไทยและจีนในครั้งนี้ถือได้ว่าเป็นโอกาสอันดี ที่ไทยจะได้ในการแลกเปลี่ยนความรู้ร่วมกัน จึงเป็นที่มาของการประชุม เพื่อตกลงผ่านการหารือการอบรมและทดสอบความรู้วิศวกรและสถาปนิกจีน ซึ่งสภาวิศวกรยืนยันว่าจะต้องทำเอ็มโอยูร่วมกันเพื่อสร้างความมือในวิชาชีพ เพื่อให้เกิดเป็นองค์ความรู้ที่มีแบบแผน และสามารถนำไปต่อยอดการเรียนรู้ ผ่านคณะกรรมการถ่ายโอนเทคโนโลยีที่จะตั้งขึ้นในอนาคต

ผลการหารือในครั้งนี้ เบื้องต้นที่ประชุมคาดว่าโครงการก่อสร้างรถไฟความเร็วสูงไทย-จีนทั้งเส้น อาจจะใช้วิศวกรจีนประมาณ 300 คน และสถาปนิกจีนประมาณ 20 คน ส่วนวิศวกรและสถาปนิกไทยได้เสนอข้อตกลงว่าจะใช้คนรวมกันประมาน 150 คน ซึ่งคณะนี้อยู่ในเกณฑ์การคัดเลือกว่าวิศวกรและสถาปนิกเหล่านี้จะมาจากหน่วยงานได้บ้าง

เพื่อให้เกิดมาตรฐานและการทำงานร่วมกันอย่างราบรื่น  ทั้งบริษัทฝ่ายประเทศจีนและของไทย จึงมีความเห็นตรงกันว่าต้องดำเนินการจัดอบรมและทดสอบวิศวกรจากต่างประเทศที่จะเริ่มทำงาน โดยต้องผ่านเกณฑ์ให้ได้ร้อยละ 60 ซึ่งแบบทดสอบนั้น จะวัดเรื่องกฎหมายและจรรยาบรรณ ความรู้ในทางเทคนิค สภาพภูมิอากาศ สภาพแวดล้อม สภาพภูมิศาสตร์ ความรู้ด้านธรณีวิทยาและสถาปัตยกรรม รวมถึงมาตรฐานความปลอดภัยต่างๆที่จำเป็น เพื่อให้การทำงานเป็นไปอย่างราบรื่นในอนาคต

จากนี้ไม่ถึง 2 เดือนหมุดแรกของรถไฟสายประวัติศาสตร์นี้จะเริ่มก่อสร้างแล้ว และเทคโนโลยีรถไฟความเร็วสูงนี้แม้จะเป็นครั้งแรก แต่ประเทศไทยก็เตรียมรับมือพร้อมกับโครงการรถไฟความเร็วสูงอย่างเต็มที่ ซึ่งก่อนหน้าสภาคณบดีคณะวิศวกรรมศาสตร์แห่งประเทศไทย ก็ได้ออกมาพูดถึงเรื่องการเตรียมขยายฐานความรู้การสร้างรถไฟความเร็วสูงมาแล้ว ซึ่งในอนาคตประเทศยังมีเส้นทางที่รอให้มีการพัฒนารถไฟความเร็วสูงอีกจำนวนมาก หากไทยสามารถประยุกต์ต่อยอดเทคโนโลยี ก็เชื่อว่าจะสามารถลดต้นทุนการนำเข้าและมีรถไฟความเร็วสูงที่สามารถทำเองได้อย่างแน่นอน